Jun 27,2018
సర్కారు బ్యాంకుల్లోనే 85% మోసాలు
ముంబయి: భారత బ్యాంకింగ్‌ రంగపు మనుగడను ప్రశ్నార్థకం చేస్తూ అంతకంతకు పెరుగుతున్న బ్యాంకుల నిరర్థక ఆస్తులపై భారతీయ రిజర్వు బ్యాంక్‌ (ఆర్‌బీఐ) ఆందోళన కలిగించే అంశాలతో 'ఫైనాన్సీయల్‌ స్టెబిలిటీ రిపోర్టు'ను (ఎఫ్‌ఎస్‌ఆర్‌) వెల్లడించింది. బ్యాంకింగ్‌ను సంక్షోభంలోకి నెట్టుతున్న స్థూల నిరర్థక ఆస్తులు రానున్న రోజుల్లో మరింతగా పెరిగే అవకాశం ఉన్నట్టుగా పేర్కొంది. 2018 మార్చి నాటికి 11.6 శాతంగా ఉన్న బ్యాంకుల స్థూల ఎన్‌పీఎలు ప్రస్తుత ఆర్ధిక సంవత్సరం ముగింపు నాటికి 12.2 శాతానికి ఎగిసే అవకాశం ఉందని అంచనా కట్టింది. బ్యాంకింగ్‌ రంగంలో మొండి బాకీలు పెరగనున్నాయని తెలిపింది. ఈ రిపోర్టు ప్రకారం ప్రస్తుత సూక్ష్మ గణంకాలు వాణిజ్య బ్యాంకులపై ఒత్తిడిని పెంచనున్నాయి. ఆర్‌బీఐ సత్వర దిద్దుబాటు (పీఏసీ)లో ఉన్న 11 ప్రభుత్వ రంగ బ్యాంకులు 2019 మార్చి నాటికి 22.3 శాతం స్థూల ఎన్‌పీఏ లను ఎదుర్కొనున్నాయని తెలిపింది. క్రితం మార్చి ముగింపు నాటికి ఈ బ్యాంక్‌ల జీఎన్‌పీఏలు 21 శాతంగా ఉన్నాయని తెలిపింది. బ్యాంకుల్లో జరుగుతున్న మోసాల్లో దాదాపు 85% కేసులు ప్రభుత్వ రం బ్యాంకింగ్‌ సంస్థల్లోనే చోటు చేసు కుంటున్నట్టుగా ఆర్‌బీఐ తన నివేదికలో తెలిపింది. మొత్తం రూ.30,000 కోట్ల విలువైన 6,500 బ్యాంక్‌ మోసాలు బ్యాంకుల్లో నమోదు కాగా ఇందులో 85 శాతం ప్రభుత్వ రంగ బ్యాంకుల్లోనే వెలుగు చూసినట్టుగా ఆర్‌బీఐ తెలిపింది. 2017 ఆర్థిక సంవత్సరానిక బ్యాంకుల్లో రూ.20,000 విలువైన 5000 మోసాలు జరగ్గా.. 2018 ఒక్క ఏడాదిలో రూ.10,000 కోట్ల మోసాలు జరిగాయని ఆర్‌బీఐ విశ్లేషించింది.
మీ స్నేహితులకు రికమెండ్ చెయ్యండి